Elon Musk word 8ste keer paElon Musk en Grimes tydens die Met-gala in 2018 by die Metropolitan Museum of Art in New York. (Foto: Angela Weiss/AFP) Elon Musk, hoof van SpaceX en Tesla, het nog ŉ baba verwelkom saam met sy aan-en-af-lewensmaat, die Kanadese musikant Grimes. Vanity Fair het dié nuus Donderdag gedeel. Die babadogtertjie heet Exa Dark Siderael, maar sy word Y genoem. Sy is glo reeds in Desember verlede jaar gebore. Dit is Musk se eerste dogter. Sy is ook Musk en Grimes se tweede kind. Die paartjie se seun, X Æ A-Xii (wat as “X A.I. Archangel” uitgespreek word), is in Mei 2020 gebore. Grimes het verduidelik haar dogter se unieke naam Exa verwys na ŉ superrekenaar-term, exaFLOPS, terwyl Dark die “onbekende” verteenwoordig. Siderael, die derde deel van Y se volle naam, word uitgespreek as “sigh-deer-ee-el”. Volgens Vanity Fair is die nuwe pienkvoet deur ŉ surrogaat in die lewe gebring nadat Grimes ernstige ongemak en komplikasies ondervind het tydens haar swangerskap met X. Musk (50) en Grimes (wie se regte naam Claire Elise Boucher is) het nooit aangekondig dat hulle nog ŉ kind verwag nie en dit blyk dat hulle beplan het om baba Y ŉ geheim te hou. Devin Gordon, skrywer by Vanity Fair, het egter van haar geboorte te hore gekom nadat hy by Grimes se huis in Austin, Texas, ŉ onderhoud gevoer en ŉ baba op die boonste verdieping gehoor huil het. “Ek mag nie hieroor praat nie,” het ŉ duidelik ongemaklike Grimes (33) volgens Gordon gesê. “Wat ook al aangaan met familiedinge, ek voel net kinders moet daaruit bly.” Sy het bygevoeg dat “X daar buite is” en dat Musk dié tweejarige as ŉ protégé sien en hom na openbare geleenthede neem. Nadat die nuwe baba harder begin huil het, het Grimes aan Vanity Fair gesê die baba “het koliek”. “Ek weet nie. Ek weet nie wat ek gedink het nie,” het sy gesê. Musk het vyf seuns, ŉ tweeling en ŉ drieling, saam met sy eerste vrou, die skrywer Justine Wilson. Musk en Wilson se eerste seun het op 10 weke aan wiegiedood gesterf. Bronne: Business Insider, IOL, The South African